*****

ΚΑΝΟΝΙΣΜΟΣ (ΕΥΡΑΤΟΜ, ΕΚΑΧ, ΕΟΚ) αριθ. 3018/87 ΤΟΥ ΣΥΜΒΟΥΛΙΟΥ

της 5ης Οκτωβρίου 1987

για τη θέσπιση ειδικών και μεταβατικών μέτρων σχετικά με την πρόσληψη του προσωπικού των υπερποντίων εδαφών της Ευρωπαϊκής Ενώσεως Συνεργασίας ως υπαλλήλων των Ευρωπαϊκών Κοινοτήτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,

την πρόταση της Επιτροπής (1), που υποβλήθηκε ύστερα από γνώμη της Επιτροπής Κανονισμού Υπηρεσιακής Καταστάσεως,

τη γνώμη του Ευρωπαϊκού Κοινοβουλίου (2),

τη γνώμη του Δικαστηρίου,

Εκτιμώντας:

ότι τα μέλη του προσωπικού της Ευρωπαϊκής Ενώσεως Συνεργασίας που υπηρετούν στα κράτη ΑΚΕ ασκούν καθήκοντα αντιπροσωπεύσεως της Επιτροπής, τα οποία με την πάροδο του χρόνου αυξήθηκαν σε σημείο που δικαιολογεί το διορισμό των προσώπων αυτών ως υπαλλήλων·

ότι η έναρξη ισχύος του παρόντος κανονισμού δεν θίγει τα ειδικά και προσωρινά μέτρα που θεσπίστηκαν με τον κανονισμό (ΕΚΑΧ, ΕΟΚ, Ευρατόμ) αριθ. 3517/85 (3), με σκοπό την πρόσληψη ισπανών και πορτογάλων υπηκόων ως υπαλλήλων των Ευρωπαϊκών Κοινοτήτων·

ότι εναπόκειται στο Συμβούλιο, που αποφασίζει με ειδική πλειοψηφία βάσει προτάσεως της Επιτροπής και μετά από διαβούλευση με τα ενδιαφερόμενα όργανα, να τροποποιήσει τον κανονισμό υπηρεσιακής καταστάσεως των υπαλλήλων των Ευρωπαϊκών Κοινοτήτων, όπως καθορίστηκε από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (4) και τροποποιήθηκε τελευταία από τον κανονισμό (Ευρατόμ, ΕΚΑΧ, ΕΟΚ) αριθ. 793/87 (5),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο υπάλληλος ο οποίος, την 1η Ιανουαρίου 1988, απασχολείται βάσει συμβάσεως εργασίας με την Ευρωπαϊκή Ένωση Συνεργασίας για να ασκεί τα καθήκοντα αντιπροσώπου, συμβούλου ή ακολούθου και η σύμβαση εργασίας του οποίου εξακολουθεί να ισχύει κατά την έναρξη ισχύος του παρόντος κανονισμού, μπορεί να διοριστεί υπάλληλος της Επιτροπής των Ευρωπαϊκών Κοινοτήτων και να τοποθετηθεί σε μία από τις θέσεις που προβλέπονται για το σκοπό αυτό στον πίνακα του προσωπικού της Επιτροπής για την οικονομική χρήση 1988.

Στην περίπτωση που το πρόσωπο αυτό διανύει περίοδο δοκιμασίας, μπορεί να διοριστεί ως δόκιμος υπάλληλος.

Άρθρο 2

Τα πρόσωπα που αναφέρονται στο άρθρο 1 διορίζονται κατά παρέκκλιση από το άρθρο 4 δεύτερο και τρίτο εδάφιο, το άρθρο 28 στοιχεία α) και δ) και του άρθρου 29 του κανονισμού υπηρεσιακής καταστάσεως των υπαλλήλων των Ευρωπαϊκών Κοινοτήτων, καθώς και κατά παρέκκλιση από το άρθρο 34 όσον αφορά τα πρόσωπα που αναφέρονται στο πρώτο εδάφιο του άρθρου αυτού, μετά από γνώμη μιας επιτροπής ad hoc που ορίζεται από την αρμόδια για τους διορισμούς αρχή, η οποία εξετάζει τα προσόντα και τις ικανότητές τους.

Άρθρο 3

Ο υπάλληλος που διορίζεται δυνάμει του παρόντος κανονισμού κατατάσσεται, ενδεχομένως κατά παρέκκλιση από τα άρθρα 31 και 32 του κανονισμού υπηρεσιακής καταστάσεως των υπαλλήλων των Ευρωπαϊκών Κοινοτήτων, σε κατηγορία, βαθμό και κλιμάκιο των οποίων ο βασικός μισθός αντιστοιχεί με το βασικό μισθό που είχε στην Ένωση. Η κατάταξη αυτή καθορίζεται από την αρμόδια για τους διορισμούς αρχή σύμφωνα με την ακόλουθη αντιστοιχία: οι βαθμοί Ι, ΙΙ, ΙΙΙ της Ένωσης αντιστοιχούν στην κατηγορία Α του κανονισμού υπηρεσιακής καταστάσεως και οι βαθμοί IV και V της Ένωσης αντιστοιχούν στην κατηγορία Β του κανονισμού υπηρεσιακής καταστάσεως.

Η αρχαιότητα στο βαθμό είναι αυτή της ημέρας του διορισμού ως υπαλλήλου.

Η αρχαιότητα στο κλιμάκιο είναι αυτή που είχε αποκτήσει ο εν λόγω υπάλληλος στην Ένωση.

Άρθρο 4

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 5 Οκτωβρίου 1987.

Για το Συμβούλιο

Ο Πρόεδρος

N. WILHTELM

(1) ΕΕ αριθ. C 74 της 3. 4. 1986, σ. 15.

(2) ΕΕ αριθ. C 255 της 13. 10. 1986, σ. 245.

(3) ΕΕ αριθ. L 335 της 13. 12. 1985, σ. 55.

(4) ΕΕ αριθ. L 56 της 4. 3. 1968, σ. 1.

(5) ΕΕ αριθ. L 79 της 21. 3. 1987, σ. 1.